b'\n_START_ARTICLE_\nTokoinranta\n_START_PARAGRAPH_\nTokoinranta (ruots. Tokoistranden) on puisto Helsingin Kalliossa Suomenlahteen kuuluvan El\xc3\xa4intarhanlahden rannalla. Se sijoittuu El\xc3\xa4intarhanlahden ja El\xc3\xa4intarhantien v\xc3\xa4liselle alueelle. Etel\xc3\xa4ss\xc3\xa4 puisto rajoittuu El\xc3\xa4intarhanlahteen ja pohjoisessa El\xc3\xa4intarhantiehen. Id\xc3\xa4ss\xc3\xa4 se p\xc3\xa4\xc3\xa4ttyy Hakaniemeen. L\xc3\xa4nness\xc3\xa4 puisto rajoittuu Linnunlaulun vanhaan huvila-alueeseen ja rautatiehen. Asfalttip\xc3\xa4\xc3\xa4llysteinen kevyenliikenteen v\xc3\xa4yl\xc3\xa4 kulkee puistoalueen pohjoisreunaa El\xc3\xa4intarhantien my\xc3\xb6t\xc3\xa4isesti. El\xc3\xa4intarhanlahden ranta on pengerretty kivimuurilla. El\xc3\xa4intarhantien pohjoispuolella on Helsingin kaupunginteatterin rakennuskompleksi, jonka it\xc3\xa4puolella sijaitsee Helsingin sosiaaliviraston talo._NEWLINE_Tokoinrannan it\xc3\xa4osassa on pieni lasten leikkipuisto sek\xc3\xa4 Miina Sillanp\xc3\xa4\xc3\xa4lle omistettu pronssinen Soihtu-muistomerkki. Sen teki Aimo Tukiainen vuonna 1968. L\xc3\xa4nsikulmassa puolestaan sijaitsee Caf\xc3\xa9 Pirittan matala valkoinen tiilirakennus. Tokoinrannassa on ymp\xc3\xa4ri vuoden runsaasti kansalaisten omaehtoista virkistystoimintaa. Loppukes\xc3\xa4isin puistoon pystytet\xc3\xa4\xc3\xa4n Huvila-teltta Helsingin juhlaviikkojen tapahtumia varten._NEWLINE_Aiemmin Tokoinrannassa on ollut kaupungin vuokraamia venepaikkoja rantakiinnityksell\xc3\xa4. V\xc3\xa4h\xc3\xa4isen kysynn\xc3\xa4n vuoksi n\xc3\xa4m\xc3\xa4 poistettiin vuonna 2008. Tokoinrannalla on kaksi laituria, joista toinen on Hakaniemen venekerhon k\xc3\xa4yt\xc3\xb6ss\xc3\xa4 ja toinen on kaupungin vuokrapaikkoja. Hakaniemen venekerho on toiminut Tokoinrannassa vuodesta 1966._NEWLINE_Hakaniemen kohdalla puistoalue kaartuu El\xc3\xa4intarhanlahden rantaviivan mukaisesti lounaaseen jatkuen S\xc3\xa4\xc3\xa4st\xc3\xb6pankinrannan my\xc3\xb6t\xc3\xa4isen\xc3\xa4 kapeana viheralueena Kaisaniemenlahden rantamille. _NEWLINE_Tokoinranta nimettiin suomalaisen poliitikon ja ty\xc3\xb6v\xc3\xa4enliikkeen alkuvaiheen keskeisen johtomiehen Oskari Tokoin mukaan vuonna 1968.'